SL Uradni list Evropske unije C 204/20

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 204/15)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„CASATELLA TREVIGIANA“

CE N.: IT/PDO/005/0348/02.06.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche agricole, alimentari e forestali Naslov: Via XX Settembre n. 20 I-00187 Roma Telefon: (39) 06 481 99 68 Fax (39) 06 42 01 31 26 E-naslov: qualita@politicheagricole.it

2. Vlagatelj:

Naziv: Consorzio per la tutela del formaggio Casatella Trevigiana Naslov: V.le Sante Biasuzzi, 20 I-31038 Paese (TV) Telefon: (39) 0422 95 14 80 Fax (39) 0422 95 14 80 E-naslov: info@casatella.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.3 – Sir

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1. Ime: „Casatella Trevigiana“

4.2. Opis: Mehak sir, ki se proizvaja sirjenjem polnomastnega kravjega mleka govedi črno-bele, lisaste in rjave pasme, in ki ima pri dajanju v promet naslednje organoleptične lastnosti: mehko, loščeno, rahlo mazavo sirno testo, topljivo v ustih in bele do smetanaste bele barve; dovoljena je lažja navzočnost drobnih očes. Čvrstost sirnega testa ne omogoča uvrstitve ZOP „Casatella Trevigiana“ med „mazave“ ali zelo kremaste sire.

Skorje ni ali je komaj zaznavna, oblika je tradicionalno valjasta.

Vonj je lahek, mlečen in svež.

Okus je sladek, značilno mlečen, z rahlim kiselkastim pridihom.

Kemične lastnosti

— : Vlaga : 53–60 % — : Maščoba : 18–25 % bruto teže — : Beljakovine : 12 % bruto teže

Fizične lastnosti

— : Oblika : valjasta — : Teža : velika oblika: 1,8–2,2 kg mala oblika: 0,25–0,70 kg — : Premer : velika oblika: 18–22 cm mala oblika: 8–12 cm — : Obod : velika oblika: 5–8 cm mala oblika: 4–6 cm

4.3. Geografsko območje: Mleko za proizvodnjo ZOP „Casatella Trevigiana“ je treba pridelati v hlevih, ki ležijo znotraj geografskega območja pokrajine Treviso, ter ga siriti, zoriti in pakirati znotraj istega območja.

4.4. Dokazilo o poreklu: Vsaka stopnja proizvodnega postopka se spremlja in za vsako se vodijo vhodni in izhodni proizvodi. S tem, z vpisom rejcev, sirarn in pakirnic v ustrezne registre, ki jih vodi pristojni nadzorni organ, ter s prijavo proizvedenih količin se zagotavlja sledljivost proizvoda. Vse fizične in pravne osebe, vpisane v ustrezne registre, nadzira pristojni nadzorni organ v skladu s specifikacijo in zadevnim nadzornim načrtom.

4.5. Metoda pridobivanja: Specifikacija med drugim določa, da morajo proizvodnja mleka in vse stopnje njegove predelave potekati na geografskem območju iz točke 4.3.

Dnevna krma za krave, katerih mleko je namenjeno za proizvodnjo ZOP „Casatella Trevigiana“, sestavlja vsaj 90 % krme, ki izhaja z območja, opredeljenega v točki 4.3. Poleg tega je prepovedana uporaba krme, ki ni značilna za območje proizvodnje: krmna pesa, sadje in ostanki predelave agrumov in oljk, turška detelja in medenica, cela zelenjava ali ostanki predelave artičoke, cvetače, repe in paradižnika.

Krave v laktaciji dobijo vsaj 60 % dnevnega vnosa suhe snovi iz zelene krme.

Maščoba v mleku mora ob predelavi presegati vrednost 3,2 %. Mleko ne sme vsebovati konzervansov in ne smeta se uporabljati mlezivo ali mleko krav, ki so jim ugotovili bolezen. Mleko se v hlevu shranjuje s hlajenjem. Usirjanje se v vsakem primeru začne v 48 urah po molži in ne pozneje.

Dovoljena je pasterizacija, ki poteka 15 do 25 sekund na temperaturi med 70 in 75 °C. Stopnje predelave mleka so: dogrevanje (temperatura usirjanja 34–40 °C); kisanje (z dodatkom cepiva, ki izhaja z območja proizvodnje iz točke 4.3); usirjanje (z dodatkom govejega sirišča, tekočega ali v prahu. Usirjanje traja od 15 do 40 minut); prvo rezanje sirnine (sirnina se razreže v križ); počitek (počitek traja od 45 do 55 minut zaradi boljšega izločanja sirotke); drugo rezanje sirnine (enakomerno in popolno rezanje do sirnih zrn, velikosti oreha); mešanje, ločitev sirnine od sirotke in sušenje (mešanja kaše, da se izloči voda, traja od 7 do 13 minut. Sledita ločitev in preložitev sirnine v valjasta oblikovala z luknjastim obodom. Oblike se sušijo v segrevanih prostorih toliko časa, kot ga zahteva izbrana oblika. Temperatura prostora se giblje med 25 in 40 °C); soljenje (lahko poteka s slanico iz morske soli na 16–20 °Baumé na temperaturi med 4 in 12 °C, ali na suho s površinskim nanosom morske soli, ali v kotlu z dodatkom 0,8–1,2 % morske soli); zorenje (poteka 4–8 dni v oblikovalih v celicah na 2–8 °C, pri čemer se oblike obračajo vsaj na dva dni).

Sir ZOP „Casatella Trevigiana“ je za dajanje v promet treba pakirati. Zaradi močne kvarljivosti in občutljivosti „mehkega sira“ ZOP „Casatella Trevigiana“ bi daljši prevoz nepakiranega proizvoda lahko ogrozil organoleptične in kemično-fizične lastnosti in zlasti posegel v čas in vrsto zorenja.

Čas med proizvodnjo in pakiranjem je treba omejiti, da se ohranijo značilne kakovostne lastnosti proizvoda.

Pakiranje mora zato potekati znotraj območja proizvodnje, da se zagotovijo značilne lastnosti, sledljivost in nadzor ter da ostanejo kemične, fizične in organoleptične lastnosti ZOP „Casatella Trevigiana“ nespremenjene.

4.6. Povezava: Značilnosti in kakovosti ZOP „Casatella Trevigiana“ so tesno povezane s krajevnim, družinskim in kmečkim izvorom tega sira, pa tudi z razvojem obrtnega sirarskega postopka in avtohtonimi sevi bakterij, ki so se razvili na območju proizvodnje. Zlasti kakovost in posebnost sira ZOP „Casatella Trevigiana“ neposredno izhajata iz značilnosti krajevne mikrobne flore, ki jo vsebuje mleko, ter iz temperature in časa obdelave, s katerimi se odberejo vrste, sevi in njihova koncentracija.

Novejše študije namreč kažejo, da so v mikrobni flori, ki se je sčasoma razvila znotraj območja proizvodnje, različni sevi termofilnih streptokokov, katerih metabolične lastnosti in dejavnost so ključne ne le za kisanje, ampak tudi za senzorične lastnosti proizvoda, kot je na primer značilni rahlo kiselkasti okus zrelega sira. Ravno tako navzočnost, čeprav nekoliko manjša, termofilnih laktobacilov z večjo proteolitično dejavnostjo omogoča razkroj kazeinov z oblikovanjem molekul ali njihovih nastavkov, ki lahko zaznamujejo čvrstost, zorenje in okus sira, se pravi tiste posebne okoliščine, ki jih ni mogoče obnoviti v drugačnih proizvodnih razmerah zunaj območja proizvodnje. Staro izročilo domačega sirarstva določa izvor in obstoj tega značilnega sira iz Trevisa. Postopek proizvodnje se je prenašal ustno in je slonel na zelo preprostih sirarskih prijemih. Zato pravzaprav izvira iz sirarskih izročil Trevisa, ki jih že od leta 1962 imenujejo „starodavne“.

Obstajajo številna pisna pričevanja, ki dokazujejo, da je casatella sir treviškega izvora.

4.7. Nadzorni organ:

Naziv: CSQA Srl Certificazioni Naslov: Via S. Gaetano, 74 — Thiene (VI) Telefon: (39) 0445 36 60 94 Fax (39) 0445 38 26 72 E-naslov: f.broggiato@csqa.it

Nadzorni organ izpolnjuje pogoje standarda EN 45011.

4.8. Označevanje: Sir ZOP „Casatella Trevigiana“ se označuje z znakom, prikazanim spodaj. V zgornjem delu znaka je bela črka „C“ na krožnem ozadju v treh odtenkih zelene barve; v spodnjem delu je izpisano „Casatella Trevigiana“ v modri barvi, poravnano tako, da je zgornji krog na sredini, besedilo je napisano s pisavo Carleton, pri čemer je beseda „Casatella“ v razmerju 2:1 večja kot beseda „Trevigiana“, ki je pod njo in premaknjena desno. Na levi je v treh vrsticah izpisano „Zaščitena označba porekla“ v zeleni barvi.

Namesto „Zaščitena označba porekla“ se lahko izpiše „ZOP“.

Razmerja med zgornjim in spodnjim delom znaka so nespremenljiva in prikazana v priloženi risbi. Tehnične zahteve znaka so navedene v proizvodni specifikaciji.

Znak je treba prikazati na zunanjem zaščitnem ovoju sira, izdelanim iz snovi v skladu z zakonskimi zahtevami za pakiranje živil.

Na zunanjem ovoju niso dovoljene navedbe, ki hvalijo proizvod ali lahko zavedejo potrošnike.

Znak se lahko uporablja v promocijskih publikacijah in gradivu.

Velikost znaka se ravna glede na velikost embalaže po naslednjem pravilu: Velikost skupne širine napisa „Casatella“ ni manjša od 80 % premera pakiranja.

Zaradi vrste sira ni dovoljena nikakršna navedba neposredno na njegovi obliki.

Uporaba embalaže z navedenim znakom in napisom je obvezna.

(1) UL L 93, 31.3.2006, str. 12.